Õhuväe kopter vedas teisipäeval mandrile 16 Prangli saarele jäävangi jäänud inimest, õhuvägi esitab Viimsi vallale arve vaid kütusekulu katmiseks.
Õhuväe kopter Robinson tegi teisipäeval kokku kuus lendu Prangli saarele ning toimetas mandrile kokku 16 inimest ütles Viimsi valla pressiesindaja. «Kõik, kes soovisid saarelt ära tulla, toimetati teisipäeval mandrile,» lisas ta. Kopteriga mandrile toimetatud inimesed olid saare külalised.
Õhuväe pressiesindaja sõnas, et vastavalt halduskoostöö seadusele hüvitab ametiabi saaja abi andjale viimase poolt tehtud mõistlikud kulutused. Tema sõnul kuuluvad mõistlike kulutuste alla ka kulud kütusele ning õhuvägi esitab Viimsi vallale arve kütusekulude tasumiseks.
Viimsi valla pressiesindaja sõnul oli valla jaoks esmatähtis toimetada saarele lõksu jäänud inimesed mandrile, selleks tehtud lendude arv ning lendude maksumus olid teisejärgulised.
Ta lisas, et Prangli saare ja mandri vahel ühendust pidav laev Wrangö sai korda ning alustas taas liinil sõitmist.
Laevaliiklus mandri ja Pakri vahel seiskus 24. veebruaril, mil laeval ilmnes tehniline rike. See sai küll esmaspäevaks lahendatud, kuid rasked ilmastikuolud ei võimaldanud laevaliiklust taastada. Viimsi abivallavanem Margus Kruusmägi saatis seetõttu õhuväe ülemale taotluse, milles palus kopteriga appi tulla.